АҞӘА, рашәара 4 - Sputnik. Аԥсны иҟоу Россотрудничество ахаҭарнакра имҩаԥнагоит аиндаҭлара "Пушкин бызшәахкыла ҳиԥхьоит". Апоет иирамш аҳаҭыраз Аԥсны имҩаԥысуеит иажәеинраалақәа рыԥхьаразы аиндаҭлара ҳәа арадио Sputnik иазеиҭалҳәеит Аԥсны иҟоу Аурыс культуратә центр афонд анапхгара ахантәаҩы Наталиа Каиун.
Есышықәса Пушкин имшира аҽны Аҟәатәи аботаникатә баҳчаҿ иазгәарҭон ари амш, аха сынтәатәи аԥкырақәа ирхырҟьаны ауснагӡатә еиҭакхеит.
"Аҟәеи Аԥсны егьырҭ араионқәеи ақалақьқәеи руааԥсыра сынтәа жәынтәны еиԥылараны иҟан Аботаникатә баҳчаҿ, аха атәыла ахада иусдҵа нагӡо ари ауснагӡатә амҩаԥгашьа еиҭаҳкит. Аԥсны Ашәҟәыҩҩцәа Рассоциациа, Аԥсны иҟоу Аурыс культуратә центри еицырыӡбеит онлаин-еиндаҭлара мҩаԥгазарц. Ҳара уи рылаҳҳәеит Россотрудничество асаит аҿи асоциалтә ҳақәа рҿи", - ҳәа еиҭалҳәеит лара.
Аиндаҭлара қәрала ԥкыра ҟанаҵом, изҭаху зегьы алахәхоит, аха Каиун ишылҳәо ала, макьаназы аҿар роуп еиҳарак зхы алазырхәхьоу.
Россотрудничество Ахаҭарнакра аролик Facebook аҿтәи адаҟьаҿы иӡырнагоит, алаикқәеи ахҳәаақәеи рхыԥхьаӡарала ииааиз далыркаауеит.
"Ҳәарада, иҟалашт еиӷьу ма еицәоу, аха ҳара алахәылацәа зегьы аҳамҭақәа раҳҭоит. Уанырзыӡырыҩуа угәы иазҳап", - ҳәа лҳәеит Каиун.
Аԥсны араионқәа зегьы рҟынтәи 30-ҩык инарзынаԥшуа ажәеинраалақәа ирыԥхьоз авидеороликқәа аарышьҭит аиндаҭлара "Пушкин бызшәахкыла ҳиԥхьоит" алахәхаразы. Аиҿкааҩцәа иџьаршьоит алахәылацәа ажәеинраалақәа шалырхуа.
"Ирацәоуп ашколтә программаҿы иҟам. Уи шьахәуп. Ус анакәха, дасу ихатә Пушкин дишьҭоуп", - лҳәоит лара.
Алахәхаразы азыҳәақәа рыдыркылоит рашәара 8 рҟынӡа.
Шәазыӡырҩла арубрика "Жәлар рдоуҳа" арадио Sputnik аефир аҟны.
Абри анҵамҭа атексттә версиа шәаԥхьар ҟалоит абра:
АҞӘА, нанҳәа 5 - Sputnik, Асмаҭ Ҵәыџьԥҳа. Урыстәылеи Аԥсни рыбжьара аҳәаа аадыртызар аахыс 92 нызқьи 61-ҩык аҳәаа иахысит ҳәа аанацҳауеит Шәачатәи аҳазалхырҭа апресс-маҵзура.
Нанҳәа 1-5 ирылагӡаны аушьҭырҭатә ҭыԥ "Адлер" ала ииасит 18 821 транспорттә хархәага.
Урҭ рҟынтәи: 17 614 автомашьына ласы, 751 еидарамҩангага, 456 автобус.
"Иалшо ауснагӡатәқәа зегьы мҩаԥаагоит аҳазалхратә хылаԥшра арласразы, аҳәаа аамҭарацәада ахысразы. Наҟ-ааҟ аус руеит 23 цәаҳәа. Убри аан еизҳауеит апассаџьырцәеи атранспорти рхыԥхьаӡара", - ҳәа азгәарҭеит апресс-маҵзураҿы.
Иахьа, нанҳәа 5 рзы Шәача ақалақь ахадараҿы Шәача ахада Алексеи Копаигородски амчратә структурақәеи атуристтә усхк анаплакқәеи алархәны Аԥсни Урыстәылеи рҳәааҿ аҭагылазаашьеи аҳәаахьчаратә ҭыԥ "Адлер" аусура аиӷьтәышьеи рзы аилацәажәара мҩаԥигеит.
Уаанӡа, Урыстәылеи Аԥсни рыбжьара аҳәаа аадыртызар, нанҳәа 1-3 рыла 30 нызқьҩык аҳәаа ихысит ҳәа аанацҳаит Шәачатәи аҳазалхырҭа апресс-маҵзура.
АҞӘА, нанҳәа 5 - Sputnik. Россотрудничество алаҳәара ҟанаҵеит аҿаҳәага материалқәеи зыда ԥсыхәа ыҟам ахәшәқәеи еизгазарц Беирут арыцҳара иақәшәаз рзы ҳәа аанацҳауеит Ливантәи ареспубликаҿ иҟоу Россотрудничество ахаҭарнакра.
Ахәшәқәа рнагара ҟалоит Беирут иҟоу Урыстәылатәи акультуратә центр ахь.
"Еизгахо ахәшәқәа зегьы Ливантәи ареспублика Агәабзиарахьчара аминистррахь инашьҭхоит", - ҳәа ҳәоуп адырраҭараҿы.
Уи адагьы изҭаху зегьы ирымоуп алшара ааха зауз рзы ашьа арҭарц.
Уаанӡа, Ливантәи ареспублика Агәабзиарахьчара аминистр Хамад Хасан аҳәамҭа ҟаиҵахьан аԥжәараан ахәышәтәырҭақәа ԥшьба шьаҭанкыла ишырхәашоу азы. Уа ишьҭаз ачымазцәа егьырҭ ахәышәтәырҭақәа рахь ииагахеит. Уи еиҳагьы иаруадаҩит аҭагылазаашьа ҳәа иҳәеит иара.
Иара убас шәаԥхьар ҟалоит: